OKRESNÁ PROKURATÚRA BRATISLAVA III 
Vajnorská 47, 832 77 Bratislava 3	

Číslo: 2 Pv 807/14/1103-3	Bratislava III 30.09.2016 
EEČ: 2-10-237-2016
U Z N E S E N I E
Trestná vec:	obv. XXXXX
Trestný čin:	prečin: krádež podľa § 212 odsek 2 písmeno c Trestného zákona
Rozhodol: 	prokurátorka Okresnej prokuratúry Bratislava III
Podľa § 217 odsek 1 Trestného poriadku vyslovujem, že obvinená:
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX, Slovensko
väzba: nie 
mladistvý
ktorá je trestne stíhaná pre trestný čin:
-	prečin: krádež podľa § 212 odsek 2 písmeno c Trestného zákona
štádium: dokonaný trestný čin
forma trestnej súčinnosti: jeden páchateľ vo veci
sa v skúšobnej dobe, určenej uznesením prokurátora Okresnej prokuratúry Bratislava III zo dňa 9.4.2015, spisová značka 2 Pv 807/14/1103, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
v čase približne o 23.00 hod. dňa 21.09.2014 v obci XXXXX na autobusovej zastávke na Hlavnej ulici po predchádzajúcej slovnej komunikácii začala obchytkávať poškodeného XXXXX, pričom mu počas tohto z vrecka bundy odcudzila peňaženku s finančnou hotovosťou vo výške 30,- €, 1 ks bankomatovú kartu VÚB, 1 ks kartičku VÚB s číslom účtu, 1 ks kartu Slovak Lines – regio, 2ks lístky na MHD XXXXX po 0,15,- € informačný výpis z účtu o finančnom stave a 1 ks vizitku, čim poškodenému XXXXX, nar. XXXXX, trvale bytom Bratislava, XXXXX spôsobila škodu v celkovej výške 30,30,- €, 
Uznesením prokurátora Okresnej prokuratúry XXXXX III zo dňa 9.4.2015, spisová značka 2 Pv 807/14/1103, bola určená skúšobná doba pre jednotlivých obvinených nasledovne:
	XXXXX, dátum narodenia: XXXXX
12 mesiacov
Odôvodnenie:
 Uznesením povereného príslušníka Okresného riaditeľstva Policajného zboru v Senci, Obvodného oddelenia PZ Dunajská Lužná pod sp. zn. ORP-1093/DL-SC-2014 bolo dňa 05.11.2014 podľa § 199 ods. 1 Trestného poriadku začaté trestné stíhanie a súčasne postupom podľa § 206 ods. 1 Trestného poriadku vznesené obvinenie ml. XXXXX pre prečin krádeže podľa § 212 ods. 2 písm. c) Trestného zákona na tom skutkovom základe, ako je tento uvedený vo výrokovej časti tohto uznesenia. 

Skutkový stav, ako aj vina obvinenej zo spáchania stíhaného skutku boli v danom štádiu konania dostatočne preukázané vykonaným dokazovaním v rámci prípravného konania, vrátane priznania sa obvinenej ml. XXXXX k spáchaniu trestného činu, ktoré učinila do zápisnice o výsluchu dňa 19.02.2015, ďalej výpoveďou poškodeného XXXXX a listinnými dôkazmi, ktoré sú súčasťou vyšetrovacieho spisu.

Vzhľadom na vyššie uvedené skutočnosti bolo uznesením prokurátorky Okresnej prokuratúry Bratislava III zo dňa 09.04.2015 pod sp. zn. 2 Pv 807/14/1103-5 v zmysle § 216 ods. 1 Trestného poriadku podmienečne zastavené trestné stíhanie proti obvinenej s tým, že jej bola určená skúšobná doba v trvaní 1 rok. 

Uznesenie o podmienečnom zastavení trestného stíhania nadobudlo právoplatnosť dňa   19.04.2015. Skúšobná doba podmienečného zastavenia trestného stíhania uplynula dňom 19.04.2016.    

	Podľa § 217 ods.1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil.

	Za účelom uvedeného postupu v konaní, respektíve za účelom postupu podľa § 217 ods. 1 veta druhá Trestného poriadku si dozorujúca prokurátorka Okresnej prokuratúry Bratislava III po uplynutí skúšobnej doby vyžiadala od príslušných orgánov lustrácie na osobu obvinenej a zistila nasledovné skutočnosti. 

Lustráciou v systéme Avízo bolo zistené že obvinená ml. XXXXX je v súčasnosti trestne stíhaná. Z uznesenia Okresného riaditeľstva PZ v Bratislave II, Obvodného oddelenia PZ Bratislava Podunajské Biskupice pod sp. zn. ČVS: ORP-676/PB-B2/2016 zo dňa 23.03.2016 vyplýva, že skutok, za ktorý je obvinená XXXXX stíhaná, sa stal v presne nezistenom čase od 19.00 hod. do 20.00 hod. dňa 04.03.2016, teda počas plynutia skúšobnej doby uloženej obvinenej uznesením prokurátorky Okresnej prokuratúry Bratislava III. O vine obvinenej v tomto trestnom konaní nebolo do dnešného dňa právoplatne rozhodnuté a trestné konanie nebolo do dnešného dňa právoplatne skončené. 

          Podľa § 2 ods. 4 Trestného poriadku sa každý, proti komu sa vedie trestné konanie, považuje za nevinného, kým súd nevysloví právoplatným odsudzujúcim rozsudkom jeho vinu. 
	Pre účely posúdenia, či sa obvinená v trestnej veci vedenej pod sp. zn. ORP-1093/DL-SC-2014 osvedčila, som vychádzala z citovaného ustanovenia § 2 ods. 4 Trestného poriadku a dospela som k záveru, že obvinená viedla v skúšobnej dobe riadny život.

Zo zabezpečených listinných dôkazov bolo teda zistené, že obvinená ml. XXXXX nebola počas plynutia skúšobnej doby odsúdená za iný trestný čin a ani prejednávaná za spáchanie priestupku. Obvinenej ml. XXXXX nebola v rozhodnutí o podmienečnom zastavení trestného stíhania uložená povinnosť nahradiť škodu spôsobenú trestným činom, ani uložené iné obmedzenia alebo povinnosti. 

	Na základe vyššie uvedeného som preto v súlade s ustanovením § 217 ods.1 Trestného poriadku rozhodla tak, že sa obvinená ml. XXXXX v skúšobnej dobe podmienečného zastavenia trestného stíhania osvedčila. 

  t
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jana Lazarová
prokurátorka